Harmar árás á orrustuþotuna
Bashar al-Assad, forseti Sýrlands, segist sjá eftir því að sýrlenskar hersveitir hafi skotið niður tyrkneska orrustuflugvél en vélinni var grandað 22. júní síðastliðinn. Kom þetta fram í viðtali við forsetann sem birtist í tyrkneska dagblaðinu Cumhuriyet.
Assad neitar ásökunum Tyrklandsstjórnar þess efnis að vélinni, sem var af gerðinni F-4 Phantom, hafi vísvitandi verið grandað en flugvélin mun hafa verið við æfingar þegar hún var skotin niður.
"Ríki sem heyja stríð bregðast ávalt við á þennan hátt. Flugvélinni var flogið mjög lágt og var hún í kjölfarið skotin niður af loftvarnarsveitum sem töldu hana vera frá Ísrael. En þeir gerðu árás á Sýrland árið 2007," er haft eftir Assad í blaðaviðtalinu.
Sagði hann jafnframt hermanninn sem tók ákvörðun um að skjóta á orrustuþotuna ekki hafa notast við ratsjá og því hafi hann ekki getað greint nákvæmlega hvaðan vélinni var flogið.
Tveir flugmenn voru um borð í herþotunni og sendi forseti Sýrlands ættingjum þeirra samúðarkveðjur sínar. Þrátt fyrir mikla leit hafa líkamsleifar þeirra ekki fundist.
Utanríkisráðherra Tyrklands, Ahmet Davutoglu, hefur áður sagt í viðtali að tyrkneska orrustuþotan sem sýrlenski herinn skaut niður hefði verið í alþjóðlegri lofthelgi þegar atburðurinn átti sér stað en skömmu áður hefði hún farið í stutta stund inn í lofthelgi Sýrlands.
Forseti Sýrlands neitar því alfarið og segir vélina ekki hafa verið í alþjóðlegri lofthelgi. "Ef að vélin hefði verið í alþjóðlegri lofthelgi þegar hún var skotin niður, þá hefðum við ekki hikað við að biðjast afsökunar á atvikinu," sagði Assad.
Forseti Sýrlands segist sjá eftir því að sýrlenskar hersveitir hafi skotið niður tyrkneska orrustuflugvél.
Vélinni var grandað 22. júní síðastliðinn.
Assad neitar ásökunum Tyrklandsstjórnar þess efnis að vélinni hafi vísvitandi verið grandað.
Utanríkisráðherra Tyrklands hefur áður sagt í viðtali að tyrkneska orrustuþotan sem sýrlenski herinn skaut niður hefði verið í alþjóðlegri lofthelgi.
Skömmu áður hefði hún farið í stutta stund inn í lofthelgi Sýrlands.
Forseti Sýrlands neitar því alfarið og segir vélina ekki hafa verið í alþjóðlegri lofthelgi.